**Referat fra generalforsamling i Grundejerforeningen Fynshoved mandag d. 20.05.2024**

*Ca. 70 fremmødte*

1. Valg af dirigent

*Bestyrelsen foreslog Folmer Laursen, som blev valgt.*

02. Beretning og fremtidig virksomhed for Grundejerforeningen Fyns Hoved.

**Samarbejde med Nordskov bylaug**

Bestyrelsen ønsker at indgå i et samarbejde med Nordskov bylaug for at sikre en fælles stemme i nærområdet. Eksempelvis:

* Fælles holdning/modstand mod udbygning med nyt sommerhusområde i Nordskov
* Samarbejde om udlægning af nye landområder til beskyttet natur

Nordskov bylaug sender repræsentant til Generalforsamlingen.

Bestyrelsen hører gerne hvis der er nogle af medlemmerne der ønsker at indgå i arbejdet, for eksempel i en arbejdsgruppe i de tilfælde hvor der er konkrete sager at arbejde sammen om.

**Renovation – nye muligheder**

Bestyrelsen har haft kontakt til Bo Hvidkær fra Kerteminde Forsyning.

Kerteminde Forsyning oplyser, at det ikke er muligt at nøjes med tømninger hver fjortende dag i sommermånederne. Kerteminde Kommune har lagt sig fast på ordningen med ugentlig tømning om sommeren i hele kommunen.

Kerteminde Forsyning oplyser, at der er mulighed for at 5 - 6 sommerhuse går sammen om at have fælles affaldscontainere i stedet for spandene ved de enkelte huse. For eksempel hvis alle beboere i et vænge gik sammen. Grundejerne skal selv etablere en plads, hvor containerne kan stå. Der vil være en forventet besparelse på 600 - 800 kr årligt pr. sommerhus. Hvis nogen er interesserede i en sådan ordning, kan man henvende sig til Kerteminde Forsyning ved Bo Hvidkær og høre nærmere. Email: boh@kertemindeforsyning.dk.

Bestyrelsen kan ikke påtage sig arbejdet med at administrere eventuelle ordninger.

**Mulighed for fibernet**

Der er igen i 2024 mulighed for at søge bredbåndspuljen for et tilskud til etablering af fiber i området. Alpehau fik tilskud i 2023 puljen. Rammerne for tilskud er ændret, så alle huse i området nu er indenfor rammerne af tilskudsordningen (minimum 100 Mbit download).

Bestyrelsen støtter arbejdet med kommunikation omkring bredbåndspuljen, men kan ikke påtage sig arbejdet med at indsamle tilsagn og udarbejde ansøgning. Hvis du er interesseret i at stå for indsamling og koordinering så skriv til formand@fynshovedgrund.dk.

**Hjertestarter**.

Hjertestarteren på campingpladsen som grundejerforeningen ejer 50/50 med campingpladsen er tjenlig til en udskiftning. Bestyrelsen har besluttet at indkøbe en ny hjertestarter sammen med campingpladsen.

**Nyt 15 km/t skilt Sømærkevej.**

Der er indkøbt et nyt skilt med 15 km/t begrænsning. Skiltet opstilles midt på Sømærkevej, da det vurderes at det er den mest trafikerede vej med de største udfordringer med hastighed.

**Sejler event 13.-14. september 2025.**

Til næste år vil Odense Sejlklub arrangere Ungdoms Dm sejladser i den nævnte weekend. Der forventes op mod 250 både plus ledsagerbåde, forældre mv. Grundejerforeningen er i dialog med sejlklubben for at vi kan medvirke til at det bliver afviklet så skånsomt som muligt. Nærmere herom på næste års generalforsamling.

**Samarbejde med kommunen**

Der har været et meget begrænset samarbejde med Kerteminde kommune. Vores forslag om hastighedsnedsættelse på Fynshovedvej er vel modtaget og er tilsvarende et projekt de selv har liggende i skuffen. Der for nuværende ikke midler til det og kommunen ønsker ikke at opprioritere det.

**Samarbejde med Naturstyrelsen**

Der har i årets løb været et begrænset samarbejde med Naturstyrelsen.

Fyns Hoved er et af de arealer af de statslige skove der er udpeget til urørt skov som led i en politisk aftale. Når skovene udlægges urørt, ophører den forstlige produktion i skoven og fokus for forvaltningen bliver i stedet at fremme skovenes naturindhold. Det sker blandt andet ved at favorisere en højere andel af hjemmehørende træarter som eg, bøg, birk, skovfyr og skabe plads til skovlysninger og til gamle træer, samt at sikre, at der kommer flere døde træer i skoven. I nogle skovområder er der gode muligheder for at genoprette vådområder som skovsøer og skovmoser, der tidligere er blevet afvandet ved etablering af grøfter.

**Både ved sømærket**

Grundejerforeningens bestyrelse vil gerne bidrage til, at der ikke henligger joller, som ikke bliver brugt eller måske slet ingen ejer har mere.  Vi er ret sikre på, at det er tilfældet med flere af jollerne. Området er privat, og ejeren har ikke noget i mod, at man har en jolle liggende, men ønsker omvendt heller ikke, at der ligger flere joller end nødvendigt.

Den 23.april blev der lagt 17 billeder af  joller, der ligger ved Sømærket, samt en opfordring til at give sig til kende, hvis man ejer en af disse joller. Vi har derudover holdt øje med hvilke joller, der har været brugt i løbet sf sommeren, og derudover sat sedler på de resterende joller med yderligere opfordring til at give sig til kende.

På nuværende tidspunkt henligger der 10 joller, som ikke har været brugt, og hvor ingen har givet sig til kende. Nogle af disse er i en stand, som gør, at de aldrig mere kommer på vandet.

Bestyrelsen er usikker på hvordan vi kommer videre.

**Vejenes vedligehold.**

Hovedemnet er – som det plejer – vedligeholdelsen af vejene.

Med de stigende regnmængder og øget trafik på vejene, større og tungere renovationsvogne, flere byggerier med tilhørende lastbil trafik osv., så har det været en stadig vanskeligere opgave at holde vejene i perfekt stand.

Det blev på generalforsamlingen 2023 besluttet, at bestyrelsen skulle forholde sig til, om foreningen skulle afholde udgiften til vedligeholdelse af vængerne, hvilket vi på et efterfølgende møde besluttede.

En række vænger har efterfølgende fået gennemført vedligeholdelse.

Bestyrelsen har nu gjort sig nogle erfaringer med hvordan det håndteres i de enkelte vænger og de forskellige holdninger til hvordan det skal gøres. Det er vigtigt at understrege, at bestyrelsen ikke kan understøtte processen i de enkelte vænger. Bestyrelsen må ikke udlevere personoplysninger om medlemmerne.

Bestyrelsen indstiller, at antal valgmuligheder for vængerne indskrænkes til 2 modeller.

1. Den ”normale” hvor vænget vedligeholdes på samme måde som hovedvejene. Med tilførsel af materiale (sten) hvis nødvendigt og med efterfølgende fræsning og afretning.
2. En model hvor materialerne tippes sidelæns ud af lastbilen og ned i sporene. Det vil bevare græsrabatten i midten, men kræve en indsats af beboerne i vænget til at rive/skovle stenene jævnt ud i sporene. Udlægning af materialer vil typisk også foregå samtidig med at ”hovedvejene” renoveres.

Vi forventer ikke, at vængerne skal vedligeholdes lige så hyppigt som hovedvejene. Der vil blive foretaget en konkret vurdering ved hvert vedligehold af hovedvejene om de enkelte vænger trænger.

I tilfælde af at bestyrelsen vurderer at de samlede omkostninger til vedligeholdelse af vejene i et givet regnskabsår overstiger foreningens økonomi, vil 1. prioritet være hovedvejene. Det kan betyde, at vedligeholdelse af vængerne må udskydes.

**Opfordringer:**

**Parkering i fredet område**

Der er desværre en del fiskere og folk der vil gå en tur, der ignorerer fredningsskiltene og parkerer bilen hvor de lige kan komme til det. Vi opfordrer til at man forklarer dem at det er privat fællesvej og fredet område – og henviser dem til parkering ved Sømærket eller ved Fyns Hoved.

**Løse hunde**

Bestyrelsen får jævnligt henvendelser om løse hunde.

Vi gentager gerne at det ikke er tilladt med løse hunde i det fredede område (hele året) og at det kun er tilladt på stranden i vinterhalvåret fra oktober til og med marts. I sommerhalvåret skal hunden holdes i snor.

**Afbrænding af haveaffald.**

Det fremgår af affaldsbekendtgørelsens§§ 50 og 51, at forbrænding af forbrændingsegnet affald kun er tilladt på dertil godkendte anlæg.

I Kerteminde kommunes Affaldsregulativ (§22.4) står at: Det er ikke tilladt at afbrænde haveaffald i byzone og i sommerhusområder. Dog er undtaget bål indeholdende haveaffald til Sankt Hans aften samt afbrænding af rent tørt træ på dertil indrettede bålpladser hele året rundt.

**Byggerier med tung trafik**

Husk at gøre håndværkere opmærksom på, at indkørsel på de private fællesveje er forbudt for lastbiler der er længere end 12 meter. Det sparer os for en del slid på vejene og lastbiler der kører fast fordi de ikke kan komme rundt på de snævre veje.

**Strandenge ned mod Fællesstranden**

Kerteminde kommune har rettet henvendelse til de grundejere der har huse der støder ned mod Fællesstranden. Kommunen har præciseret at der IKKE må slås stier og opstilles havemøbler eller andre faste installationer på strandengen. Det gælder uanset om grundejeren ejer matriklen mod Fællesstranden eller det er Naturstyrelsens arealer.

**Støj**

Vi opfordrer igen til, at maskinerne får en pause omkring frokost og lørdag/søndag aften hvor de fleste håber på at kunne nyde roen og naturen.

Ved byggeri er det reguleret så man kun må støje fra kl. 7-18 på hverdage og 7-14 på lørdage.

 **Mulighed for fibernet**

Der er igen i 2024 mulighed for at søge bredbåndspuljen for et tilskud til etablering af fiber i området. Alpehau fik tilskud i 2023 puljen. Rammerne for tilskud er ændret, så alle huse i området nu er indenfor rammerne af tilskudsordningen (minimum 100 Mbit download). Bestyrelsen støtter arbejdet med kommunikation omkring bredbåndspuljen, men kan ikke påtage sig arbejdet med at indsamle tilsagn og udarbejde ansøgning. Hvis du er interesseret i at stå for indsamling og koordinering så skriv til formand@fynshovedgrund.dk.

**Kommentar til beretningen**

*Mona Jørgensen, er det lovligt at etablere bump, som det er sket på Sømærkevej?*

*Vi har oplevet, at vores sidevej har været spærret pga. træfældning.*

*Svar: bestyrelsen har afprøvet bumpenes effekt på farten.*

*Hvis en vej skal spærres, skal det oplyses med skiltning, og politiet skal give tilladelse.*

*Ole, Alpehau. Vi har problemer med ødelagte veje pga. tung trafik i forbindelse med byggeri. Desuden er der meget højt grundvand.*

*Svar: Vi kan som forening ikke gøre noget ved det høje grundvand. Der skal søges kommunen inden man evt. dræner. Hvis man får tilladelse, må de berørte husstande gå sammen om udgiften.*

*Niels Bramming. På Fællesgrunden på Sandvejen er der ikke flere sten til fælles afbenyttelse.*

*Svar: vi får en ny bunke lagt på grunden. Niels Bramming Sandvejen 65, kan kontaktes, hvis man ønsker at få kæden foran grunden fjernet.*

*Alpehau vil også gerne have en bunke sten til udlægning af medlemmerne.*

*Hvis andre har behov, og har et sted, hvor stenene kan ligge, skal de melde dette til bestyrelsen.*

*Opfordring til, at man tager de sten, der løbende skubbes ud i kanten af vejen, og lægger dem tilbage i hullerne.*

*Der opfordres til, at der sendes en mail ud, når der er kommet ny bunke sten på grunden.*

*Ros til bestyrelsen for at indgå i samarbejde med bylauget. Det opfordres også til, at man samarbejder med Naturstyrelsen.*

*Beretningen er enstemmigt godkendt.*

**03. Fremlæggelse af revideret regnskab og budget for Grundejerforeningen Fyns Hoved**

Årets resultat for 2023 blev et underskud på cirka 19.000 kr. Underskuddet skyldes dels en regning på vejvedligehold fra 2022 der er modtaget og bogført i 2023 (21.000 kr) og dels større udgift til vejvedligehold end forventet. Udskiftning af skilte og beskæring af veje og sti beløb sig i alt til 13.000kr. Egenkapitalen i grundejerforeningen er ved udgang af året 2023 på 280.890,18 kr. 04.

Regnskabet blev enstemmigt godkendt

**04. Indkomne skriftlige forslag fra medlemmer.**

Medlemsforslag til debat.

Der er indkommet forslag til debat om at kontingentet fastholdes eller nedsættes og at man årligt fordeler omkostningen til vejvedligeholdelsen blandt medlemmerne efter de afholdte udgifter.

Det tilstræbes at vejene vedligeholdes mere grundlæggende og færre gange om året.

Bestyrelsen opfordres til at undersøge hvordan vejvedligeholdelsen kan udføres mere holdbart og hvad det i givet fald vil betyde økonomisk.

*Kommentar fra et medlem: Dårlig ide med variabelt kontingent. Sæt hellere kontingentet op til fx 1000 kr. Få lagt et ordentligt lag på vejene.*

*Spørgsmål: Hvad skal vi bruge den store kassebeholdning til?*

*Svar: Det er vigtigt for bestyrelsen at have en buffer i en kassebeholdning. Vi har endnu kun fået lavet nogle få vænger. Hvis alle vænger skal laves, vil det tage en stor del af kassebeholdningen.*

*Spørgsmål: Hvor mange er med i Grundejerforeningen?*

*Svar: der er under 10, der ikke er medlemmer.*

*Der blev ligeledes stemt om at bestyrelsen undersøger muligheden for en grundigere vejvedligeholdelse, og at vi skal have variabelt kontingent.*

*Der var 1 stemme for, resten imod. Forslaget forkastes.*

**05. Fastlæggelse af kontingent**

Bestyrelsen indstiller at det årlige kontingent sættes op til 500 kr. Ønsket om forhøjelse af kontingent skyldes primært de stigende materialepriser og omkostninger til vejvedligehold. Det er en del år siden at kontingentet blev sat til 400 kr. årligt.

*Forslaget blev vedtaget*

*2 stemte imod.*

**06. Valg af formand**

Henrik Lang Petersen er villig til genvalg

*Henrik blev genvalgt*

**07. Valg af kasserer**

Niels Holger Poulsen er valgt for to-årig periode

**08. Valg af bestyrelsesmedlemmer**

Tonni Leicht Jørgensen er villig til genvalg. Ole Green Sørensen er villig til genvalg

*Tonni og Ole er begge genvalgt*

**09. Valg af suppleant for henholdsvis kasserer og bestyrelse**

Lis Henriksen og Ulla Prangsgaard

*Lis er genvalgt som kasserersuppleant og Ulla som bestyrelsessuppleant*

**10. Valg af revisor og revisorsuppleant**

Erik Pindstofte Jensen er villig til genvalg Thim Lindeburg er revisorsuppleant

*Begge er genvalgte*

**11. Eventuelt**

*Der blev spurgt ind til samarbejdet med Nordskovs bylaug. Samarbejdet kunne for eksempel omhandle at undgå yderligere store sommerhusbebyggelser og om at udlægge nye naturområder.*

*Henrik: Stierne på Hovedet bør flyttes længere væk fra skrænternes kant, da forhøjet vandstand har tæret på klinterne. Vi vil kontakte Naturstyrelsen ang. dette.*

*Der blev stillet forespørgsel til alleen på Fynshovedvej, der er ved at dø. Den vil ikke blive genbeplantet pga. trafiksikkerhed.*

*Forespørgsel: Vil foreningen gøre noget for at få foretaget en fartmåling på alleen, der køres alt for stærkt.*

*Svar: Det enkelte medlem kan kontakte politiet og bede om at de foretager fartmåling.*

*Forespørgsel: På Alpehau er der træer, der er ved at dø. Hvem skal genplante dem?*

*Svar: dem der ejer grunden, står for genplantningen.*

*Formanden takkede for god ro og orden, og takkede bestyrelsen for deres arbejde.*